กรมฝนหลวงและการบินเกษตร เติมน้ำลงเขื่อนและอ่างเก็บน้ำ หลังเกิดฝนทิ้งช่วง
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า กรมฝนหลวงและการบินเกษตร ปฏิบัติการฝนหลวงช่วงการระบาดของโควิด-19 เพื่อทำฝนบรรเทาปัญหาภัยแล้งจากสภาวะฝนทิ้งช่วงในพื้นที่การเกษตรและเติมเต็มแหล่งน้ำทั่วประเทศที่มีปริมาณน้ำในเกณฑ์น้อยอย่างต่อเนื่อง ประกอบกับ เขื่อนและอ่างเก็บน้ำทั่วประเทศมีน้ำต้นทุนที่ค่อนข้างน้อยอยู่ถึงกว่า 20 แห่ง แม้จะเข้าฤดูฝนมาแล้ว 2 เดือน จึงประสานกรมชลประทานและเหล่าทัพวางแผนบริการจัดการน้ำร่วมกันในการวางจุดขึ้นบินปฏิบัติการเหนือเขื่อน เพื่อเต็มน้ำลงอ่างให้มีปริมาณน้ำช่วงต้นหน้าแล้งให้มากที่สุดเพียงพอใช้ในหน้าแล้งปีหน้าต่อเนื่องยาวไปจนถึงต้นฤดูฝนปีหน้าด้วย สิ่งสำคัญเพื่อรักษาระดับน้ำไว้ป้องกันระบบนิเวศใช้ผลักดันน้ำเค็มของลุ่มน้ำเจ้าพระยา ซึ่งเป็นการป้องกันไม่ให้เกิดผลกระทบต่อน้ำประปาและการปลูกพืชหน้าแล้งของประชาชน อธิบดีกรมฝนหลวงและการบินเกษตร กล่าวย้ำว่า สัปดาห์นี้เป็นต้นไปยังเกิดฝนตกจากอิทธิพลร่องความกดอากาศต่ำ คาดหวังว่าจะพาดผ่านพื้นที่ภาคเหนือลงมาภาคกลางไปจนถึงภาคใต้ ประกอบกับยังได้รับอิทธิพลจากลมมรสุมตะวันตกเฉียงใต้กำลังค่อนข้างแรง ส่งผลให้เกิดฝนตกหนักถึงหนักมาหลายพื้นที่ โดยเฉพาะภาคใต้และภาคตะวันออก พร้อมเฝ้าระวังสถานการณ์ดินโคลนถล่มและน้ำป่าไหลหากด้วย